(ສພຊ) ສະພາແຫ່ງຊາດ (ສພຊ) ໄດ້ຈັດພິທີເຊື່ອມຊຶມມະຕິກອງປະຊຸມຄົບຄະນະ ຄັ້ງທີ 10 ຂອງຄະນະບໍລິຫານງານສູນກາງພັກ ສະໄໝທີ X ໃຫ້ກັບສະມາຊິກພັກ-ພະນັກງານ ພາຍໃນ ສພຊ ໃນຕອນເຊົ້າວັນທີ 3 ກໍລະກົດຜ່ານມາ ທີ່ຫ້ອງປະຊຸມຄະນະເລຂາທິການ ສພຊ (ຫລັກ 6) ນະຄອນຫລວງວຽງຈັນ ໂດຍການເປັນປະທານຂອງສະຫາຍ ນາງ ສີໃສ ລືເດດມູນສອນ ກຳມະການສູນກາງພັກ, ຮອງເລຂາຄະນະບໍລິຫານງານພັກ, ຮອງປະທານ ສພຊ; ມີຄະນະພັກ, ຄະນະກົມ, ຄະນະສູນ, ຄະນະພະແນກ ຕະຫລອດຮອດສະມາຊິກພັກສົມບູນ-ສຳຮອງຂອງ ສພຊ ເຂົ້າຮ່ວມຢ່າງພ້ອມພຽງ.
ໃນກອງປະຊຸມ, ສະຫາຍ ເອກສະຫວ່າງ ວົງວິຈິດ ກຳມະການສູນກາງພັກ, ຄະນະປະຈຳພັກ, ປະທານກຳມາທິການການຕ່າງປະເທດ ສພຊ ໄດ້ຂຶ້ນເຊື່ອມຊຶມມະຕິກອງປະຊຸມຄົບຄະນະ ຄັ້ງທີ 10 ຂອງຄະນະບໍລິຫານງານສູນກາງພັກ ສະໄໝທີ X; ຈາກນັ້ນ, ສະຫາຍ ນາງ ສີໃສ ລືເດດມູນສອນ ໄດ້ເຜີຍແຜ່ມະຕິ ເລກທີ 112/ກມສພ, ລົງວັນທີ 2 ມິຖຸນາ 2020 ວ່າດ້ວຍການຍົກສູງຄຸນນະພາບ ດຳເນີນຄະດີຕາມຂະບວນການຍຸຕິທຳ ແລະ ມະຕິ ເລກທີ 108/ກມສພ, ລົງວັນທີ 30 ເມສາ 2020 ວ່າດ້ວຍວຽກງານແນວໂຮມ ແລະ ວຽກງານມະຫາຊົນ ຂອງພັກໄລຍະໃໝ່; ພ້ອມນັ້ນ, ສະຫາຍ ສຸບັນ ສະວະບຸດ ກຳມະການຄະນະບໍລິຫານງານພັກ, ເລຂາຄະນະພັກຮາກຖານຄະນະເລຂາທິການສະພາແຫ່ງຊາດ, ຮອງເລຂາທິການ ສພຊ ຍັງໄດ້ລາຍງານແຈ້ງການກ່ຽວກັບມາດຕະການຜ່ອນຜັນ, ມາດຕະການໃນການປ້ອງກັນ, ຄວບຄຸມ, ສະກັດກັ້ນ ແລະ ແກ້ໄຂການລະບາດຂອງພະຍາດໂຄວິດ-19 ຈຳນວນໜຶ່ງ.
ທັງນີ້, ກໍເພື່ອເຮັດໃຫ້ສະມາຊິກພັກ, ພະນັກງານ-ລັດຖະກອນຂອງ ສພຊ ໄດ້ຮັບຮູ້ ແລະ ເຂົ້າໃຈແຈ້ງກ່ຽວກັບສະພາບຄວາມຫຍຸ້ງຍາກທາງດ້ານເສດຖະກິດ-ສັງຄົມຂອງປະເທດທີ່ຜ່ານມາ ແລະ ຜົນສະທ້ອນໃນສະເພາະໜ້າ ແລະ ຍາວນານ, ກຳແໜ້ນ, ເຊື່ອມຊຶມ ແລະ ເປັນເອກະພາບຢ່າງສູງກັບທັດສະນະທິດທາງ, ວິທີການ ແລະ ມາດຕະການທີ່ສູນກາງພັກວາງອອກ, ສ້າງຄວາມຕັດສິນໃຈເດັດດ່ຽວແກ້ໄຂຄວາມຫຍຸ້ງຍາກທາງດ້ານເສດຖະກິດ-ການເງິນໃນຕໍ່ໜ້າ; ເພື່ອເປັນການຄົ້ນຄວ້າບັນດາມາດຕະການແທດຕົວຈິງ ແລະ ມີປະສິດທິຜົນສູງໃນການແກ້ໄຂສະພາບດັ່ງກ່າວ, ສ້າງຂະບວນການຈັດຕັ້ງປະຕິບັດຢ່າງແຂງແຮງ, ທົ່ວເຖິງ ກໍ່ໃຫ້ເກີດມີການຫັນປ່ຽນຕົວຈິງທີ່ມີລັກສະນະບຸກທະລຸໃນຂົງເຂດວຽກງານ ເພື່ອຍູ້ແຮງການພັດທະນາໃນດ້ານຕ່າງໆ ໃຫ້ບັນລຸຄາດໝາຍທີ່ກອງປະຊຸມໃຫຍ່ ຄັ້ງທີ X ຂອງພັກວາງອອກ; ເພື່ອເປັນການແກ້ໄຂບັນຫາຄວາມຫຍຸ້ງຍາກທາງດ້ານເສດຖະກິດ ທີ່ຕິດພັນກັບການປັບປຸງຮາກຖານພັກ ໃຫ້ປອດໃສ, ເຂັ້ມແຂງ, ໜັກແໜ້ນ ແລະ ກະກຽມເງື່ອນໄຂດ້ານຕ່າງໆ ເພື່ອດຳເນີນກອງປະຊຸມໃຫຍ່ 3 ຂັ້ນຂອງພັກ ທັງເປັນການປັບປຸງກົດລະບຽບຂອງພັກ ສະໄໝທີ X ໃຫ້ມີຄວາມເປັນເອກະພາບກັນທາງດ້ານທັດສະນະ ນັບຕັ້ງແຕ່ມື້ກໍ່ຕັ້ງເປັນຕົ້ນມາ ໄດ້ແບກຫາບພາລະກິດອັນໜັກໜ່ວງ, ໃຫຍ່ຫລວງ, ຮອບດ້ານ ແລະ ສາມາດສ້າງພາລະກຳປະຫວັດສາດອັນສະຫງ່າອົງອາດ ແລະ ສົມກຽດ.
ແຫຼ່ງຂ່າວທີ່ມາ: ສະພາແຫ່ງຊາດ